Dråpe (band)

Dråpe (tidligere Takk) er et norsk band innen sjangrene shoegaze og støypop etablert sommeren 2010 i Oslo. Bandet signerte sin første platekontrakt med Riot Factory i Trondheim høsten 2011 og slapp i den forbindelse sin første EP, Dråpe EP. Dets debutalbum kom ut 19. april 2013. Dråpe har spilt på flere festivaler i Norge, samt hatt ulike oppdrag i utlandet. Bandet vant Ukas Urørt i oktober 2010.


== Historie ==
Bandet ble dannet sommeren 2009 i Oslo, da med navnet Takk. Takk bestod av Eirik Fidjeland, Ketil Myhre, Eirik Kirkemyr og Lars Kristian Boquist der kun førstnevnte ikke lenger er med gruppen. Musikerne fra Oslo og Kristiansand spilte indierock og ble sammenlignet med blant andre My Bloody Valentine, Sonic Youth, Radiohead og Deerhunter. Bandets første EP ble sluppet høsten 2011 og er spilt inn hos Greener Productions på Bakklandet i Trondheim. EP-en ble utgitt av plateselskapet Riot Factorys label Sad Songs For Happy People. I 2011 spilte Dråpe på by:Larm i Oslo og de spilte også på flere festivaler sommeren samme år, deriblant Hovefestivalen, Slottsfjellfestivalen, Camp Indie og Storåsfestivalen. Deres debutalbum ble sluppet 19. april 2013. Samtidig som dette arbeidet pågår spiller de i år blant annet på Volumfestivalen, Storåsfestivalen og på Øyafestivalen. Oppfølgeralbumet, Relax/Relapse, ble sluppet 9. oktober 2015, med Eirik Fidjeland tilbake på gitar og tangenter. 


== Musikalsk signatur ==
Dråpes musikk blir definert av NRK Urørt som «støypop som er både aggressiv, beroligende og svevende». Bandet definerer sin egen sjanger som «indieshoegazepostrocknoise» som beskriver en blandingsjanger av indie, shoegaze, post-rock og noise. Denne sjangersammensetningen forklares gjerne som svevende og drømmende melodisk støy.


== Omtale ==
Etter å ha deltatt i NRKs Urørt-konkurranse fikk Dråpe flere positive omtaler. Lydverket ga bandet terningkast 6 for dets opptreden på Hovefestivalen sommeren 2011.


== Medlemmer ==
Gruppen bestod først av Ketil Myhre, Eirik Kirkemyr, Lars Kristian Boquist og Eirik Fidjeland der sistnevnte sluttet sommeren 2010. Etter navnbyttet fikk bandet to nye medlemmer; Hanne Olsen Solem og Peter Rasmussen Lubiana. Lubiana forlot bandet i 2012, og ble erstattet med Even Hafnor. I 2015 kom Eirik Fidjeland tilbake i bandet. Besetning per 2016 er

Ketil Myhre (gitar og vokal)
Eirik Kirkemyr (slagverk)
Lars Kristian Boquist (bass)
Even Hafnor (gitar)
Eirik Fidjeland (gitar og tangenter)


== Diskografi ==
Dråpe EP (2011)
Canicular Days (2013)
Relax/Relapse (2015)


== Referanser ==


== Eksterne lenker ==
(en) Dråpe på Discogs 
(en) Dråpe på MusicBrainz 
(en) Dråpe på Songkick 
(en) Dråpe på MySpace
(en) Tonje Thielsen (25. september 2010). «Noise pop from Oslo» (engelsk). NoFearofPop. Arkivert fra originalen 9. desember 2011. Besøkt 6. mai 2011. 
«Dråpe - Dråpe EP» (engelsk/japansk). Friends of Mine Records. 2012. Besøkt 27. juni 2012. 
«Dråpe» (engelsk). Pan & Pen Records. Besøkt 26. juni 2012. 
«Dråpe» (engelsk/japansk). Donuts Pop. Arkivert fra originalen 22. august 2013. Besøkt 27. juni 2012. 
Nils Skumsvold (16. februar 2011). «– En seng av støy» (norsk). Ditt Oslo. Arkivert fra originalen 20. oktober 2011. Besøkt 5. mai 2011.